Procap – per glieud cun impediments
L’Uniun svizra per ils impedids n’exista betg pli – ella vegn remplazzada da la Procap

Dad Erwin Caduff

Glieud cun impediments n’è betg glieud che na vala nagut. Perquai vul ins er bandischar il pled cun il tef negativ “invalid” ord la schientscha dals umans. A la tschertga d’in nov num e d’in nov logo è l’anteriura Associaziun svizra per ils invalids (ASIV) vegnida tar “Procap – per glieud cun impediments”. Dapi l’entschatta favrer da quest onn sa numna l’ASIV uschia. Trais motivs han manà a questa midada. Il prim ed il pli impurtant è sco menziunà il tef negativ dal pled “invalid”. Carstgauns cun impediments na valan betg nagut. Perfin il cussegl naziunal ha percurschì quai e vul midar quel pled en la legislaziun sociala. Il cussegl federal è vegnì incumbensà da reponderar il pled discriminant, per exempel tar “Assicuranza d’invaliditad”. Il segund motiv è la differenta cumparsa da las singulas secziuns e da l’associaziun Svizra (palpiri da brev). Ed il terz la fin finala èn las denominaziuns na betg unitaras. ASIV na vegniva praticamain betg duvrà. En Svizra franzosa, taliana e rumantscha era ASI current, en Svizra tudestga mo SIV. La abreviaziun era bain pulit originala, ma ella procurava per memia blera confusiun. Cun “Procap” èn ins persvadì d’avair chattà ina noziun che funcziuna en tuttas quatter linguas uffizialas da noss pajais. Sper il nov num ha la Procap era survegnì in nov logo. Ils rintgs da colur duain simbolisar moviment ed inscunter. Igl è anc da menziunar ch’il num vegl resta ord motivs giuridics. Anorvers sa preschenta la nova uniun dentant mo pli sco Procap.

18 000 commembers
Procap è la pli gronda organisaziun d’agid a sasez per glieud cun impediments en Svizra. Sia antecessura è vegnida fundada gia il 1930. Oz dumbra ella 18 000 commembers en 57 secziuns. En Svizra vivan mez milliun persunas cun impediments. Malgrà lur handicap duain els pudair viver uschè autonom sco pussaivel. Quai è la visiun da Procap. Per quella cumbatta ella sin tut ils champs politics. Als commembers porscha ella ina cussegliaziun giuridica d’emprima qualitad. Procap è plinavant in post d’infurmaziun cumpetent sch’i va per construir tenor il basegn d’impedids. Procap viadis e Procap sport èn sa spezialisads sin offertas da temp liber fatgas sin mesira per persunas cun impediments. 

Procap Grischun
En las secziuns regiunalas èn engaschads pli che 1000 gidanters voluntaris. Ina gronda part da quels èn sezs impedids. Ina da quellas secziuns è la Procap Grischun, pli baud “Bündner Behinderten Verband” (BBV). La Procap Grischun è sa reorganisada ils davos onns cumplainamain ed è ussa tenor il manader da fatschenta Diego Farrér “fit per l’avegnir”. Tenor il president da l’uniun, Agostino Priuli, èsi stà impurtant da crear insatge cun in concept regiunal da cussegliaziun e tgira che resguarda las relaziuns linguisticas e geograficas da noss chantun. Uschia è vegnì realisà ils davos onns – sper il biro a Cuira – era posts da cussegliaziun regiunals en temp parzial a Samedan, Rueun, Tavau e Panaduz. Quai ha gì per consequenza ch’il dumber da commembers è sa dublà entaifer paucs onns sin 1250. Tar Procap Grischun èn ins da l’avis che la nova cumparsa ed il nov num documenteschian ina sort atmosfera da partenza 

Servetschs da Procap Grischun
– Cussegliaziun per tuttas dumondas en connex cun impediments.
– Protecziun giuridica gratuita en las spartas assicuranzas socialas.
– occurrenzas da secziun divertentas, turas, activitads dal temp liber e sentupadas regiunalas.
– Curs per dumondas specificas per impedids.
– Servetsch da visitas.
– Sustegniment finanzial en cas d’urgenza.
– Infurmaziuns actualas cun la gasetta d’uniun “Activa”. 
Procap Grischun è ina secziun da Procap. Commembers profiteschan pia automaticamain dad ulteriuras offertas da l’uniun tetgala sco era da deducziuns spezialas tar l’agen biro da viadi Procap viadi. La contribuziun annuala per ina commembranza tar Procap Grischun custa 40 francs. Era betg-impedids èn bainvegnids sco commembers solidars.